93 sarnaqäwi: Jesusax waljaniruw manq’ayi
JAN walt’äwiw utjäna. Bautisir Juanaruw jiwayapxäna. Apnaqirin Herodías sat warmipaw Juanar uñisïna. Ukat Juanar p’iq khuchuqañapatakiw apnaqirirux iyawsayatayna.
Kunapachatï Jesusax uka tuqit ist’äna ukhax wal llakisïna. Yaqha chiqaruwa sapaki saräna. Ukampis walja jaqinakaw arkapxäna. Jesusax uka jaqinakar uñjasax khuyapt’ayänwa. Ukatwa, Diosan apnaqäwipat yatichäna, usutanaksa qulläna.
Ukat uka arumax arkirinakapaw jak’achasin akham sapxäna: ‘Jayp’üxiwa, wasarankaraktanwa. Jak’ankir markanakar manq’a alasiri sarapxam sas khitanukxam’ sasa.
‘Jupanakax janiw sarapxañapäkiti, jumanak manq’a churapxam’ sänwa Jesusaxa. Ukat Feliperux akham sasaw jiskt’äna: ‘¿Taqi aka jaqinakatakix kawkitsa manq’a alaniñäni?’ sasa.
‘Taqinitaki ma jisk’akam alañatakis walja qullqiw munasispa’ sasaw Felipex säna. Andresax akham sarakïnwa: ‘Aka wawaw phisqa t’ant’ani ukat pä chawllani. Ukampis taqinitakix pist’aspawa’ sasa.
‘Taqinis pastun qunt’asipxpan sama’ sänwa Jesusaxa. Ukat Diosaruw uka manq’at yuspärt’äna, ukat jisk’a jisk’wa pachinuqäna. Ukat arkirinakapaw taqi jaqinakaru t’ant’ampi chawllampi lakiräna. 5.000 chachanakaw ukankäna, ukat waranq waranq warminakampi wawanakampi. Taqiniw manq’arapxäna sist’asiñkama. ¡Ukat kunapachatï arkirinakapax jilt’anak apthapipkäna ukhaxa 12 canastanakaruw phuqarayapxäna!
Galilea quta pasapxañapatakiw Jesusax arkirinakapar botet khitxäna. Ukat arumaxa mä jach’a thayaw sartäna ukat uxix wal boter maysat maysaru aytiliyäna. Jesusan arkirinakapax wal sustjasipxäna. Ukat uka arumaxa, mä jaqiruw uma patxan sarnaqaskir uñjapxäna. Ukat axsarañatwa wararipxäna, kunattix janiw khitïtapsa yatipkänti.
‘Jan axsarapxamti, nayätwa’ sänwa Jesusaxa. Janiw jupäspaw sapkänti. Ukat Pedrox akham säna: ‘Tata, jumästaxa, uma patan sarnaqayita’ sasa. Jesusasti jupar ‘¡jutmay!’ sänwa. ¡Ukat Pedrox uma patxan sarnaqäna! Ukat axsart’ayasïna ukhax umaruw chhaqantäna, ukampis Jesusaw waysüna.
Qhipatxa, wasitampiw waranq waranqa jaqinakar manq’ayäna. Ukanxa paqallq t’ant’ampi mä qhawqha chawllampikiw manq’ayäna. Taqinitakirakikiw utjäna. ¡Jesusax kunjamtï jaqinakaru yanapt’käna uka tuqit yatiñaxa wali askipuniwa! ¡Apnaqxani ukapachax janiw kunatsa llakisxañäniti!
Mateo 14:1-32; 15:29-38; Juan 6:1-21.
Jiskt’äwinaka
- ¿Bautisir Juanarux kamachapxataynasa, ukat kunjamas Jesusax jikxatasïna?
- ¿Kunjamsa Jesusax waljanir manq’ayäna, ukat qhawqhas jilt’äna?
- ¿Kunatsa arumax arkirinakapax axsarayasipxäna, ukat Pedrorux kunas pasäna?
- ¿Kunjamsa Jesusax waranq waranqa jaqinakaru wasitampi manq’arayäna?
- ¿Diosan utt’ayata apnaqirjam aka Uraqxar apnaqxani ukhax kunatsa wali kusisiñänixa?
Yaqha jiskt’äwinakampi
- Liyt’añamawa Mateo 14:1-32.
¿Pedrox kunjam jaqïnsa kamsis Mateo 14:23-32 jisk’a t’aqanakanxa?
¿Pedrox janiw nayrjam jan amuyt’as lurirïxänti ukxa kunjamsa Bibliax sum uñacht’ayi? (Mat. 14:27-30; Juan 18:10; 21:7; Hech. 2:14, 37-40; 1 Ped. 5:6, 10.)
- Liyt’añamawa Mateo 15:29-38.
¿Awkipat manq’añ katuqasax kunjamsa Jesusax respet uñacht’ayäna? (Mat. 15:37; Juan 6:12; Col. 3:15.)
- Liyt’añamawa Juan 6:1-21.
Jesusat yatiqasisaxa, ¿akapachan apnaqirinakaruxa kunjamsa cristianonakjamax uñjaraksna? (Juan 6:15; Mat. 22:21; Rom. 12:2; 13:1-4.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn